Official Journal L 336 , 30/12/2000 P. 0009 - 0013



Ir-Regolament (KE) Nru 2888/2000 tal-parlament ewropew u tal-Kunsill tat-18 ta' diċembru 2000 dwar it-tqassim ta' permessi għal vetturi li jġorru tagħbijiet tqal u li jivvjaġġaw fl-Isvizzera IL-PARLAMENT EWROPEW U L-KUNSILL TA' L-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 71 tiegħu, Wara li kkunsidrw il-proposta tal-Kummissjoni [1], Wara li kkunsidraw l-opinjoni tal-Kumitat Ekonomiku u Soċjali [2], Wara li kkonsultaw mal-Kumitat tar-Reġjuni, Filwaqt li jaġixxu skond il-proċedura msemmija fl-Artikolu 251 tat-Trattat [3] Billi: (1) Il-Kunsill Federali Svizzeru ddeċieda, fl-1 ta' Novembru 2000, li jippermetti l-vetturi li jġorru tagħbijiet tqal sa 34 tunnellata metrika li jivvjaġġaw fuq it-territorju tiegħu mill-1 ta' Jannar 2001 u li jiftaħ il-kwoti, mill-istess data, għall-vetturi li l-piż meta mgħobbija jkun aktar minn 34 tunnellata metrika iżda mhux aktar minn 40 tunnellata metrika u għal vetturi meta jkunu vojti u vetturi li jġorru tagħbijiet ħfief. Dik id-deċiżjoni kienet imsieħba ma’ l-introduzzjoni ta' l-RPLP (imposta fuq it-traffiku intens) fis-sitema stradali Svizzera. (2) Dik id-deċiżjoni hija miżura awtonoma meħuda mill-Konfederazzjoni Svizzera u, bħala riżultat, ma tistax titqies bħala applikazzjoni provviżorja tal-Ftehim bejn il-Komunità Ewropea u l-Konfederazzjoni Svizzera dwar il-ġarr tal-merkanzija u l-passiggieri bil-ferrovija u fit-toroq li ġie ffirmat fil-21 ta' Ġunju 1999. Il-konklużjoni ta' dak il-Ftehim mill-Komunità jitlob id-dħul simultanju fis-seħħ tas-seba’ atti ta' ftehim iffirmati fl-istess data mal-Konfederazzjoni Svizzera. (3) Huwa meħtieġ li jiġu stabbiliti fuq bażi fit-tul regoli li jiggwidaw it-tqassim u l-immaniġġar tal-permessi li jkunu għad-dispożizzjoni tal-Komunità mill-1 ta' Jannar 2001. (4) Għal raġunijiet ta' prattika u organizzazzjoni, il-Kummissjoni għandha tiġi fdata bix-xogħol tat-tqassim tal-permessi lill-Istati Membri. (5) Għal dak l-iskop, għandu jiġi stabbilit metodu ta' allokazzjoni. Minn hemm’ il quddiem, l-Istati Membri għandhom iqassmu l-permessi allokati lilhom fost l-impriżi tat-trasport b'referenza għal kriterji oġġettivi. (6) Biex jiġi żgurat l-aħjar użu tal-permessi, il-permessi kollha li ma jiġux allokati għandhom jiġu rritornati lill-Kummissjoni biex jerġgħu jitqassmu mill-ġdid. (7) L-allokazzjoni tal-permessi għandha tkun ibbażata fuq kriterji li jieħdu kunsiderazzjoni totali tal-moviment eżistenti tat -trasport tal-merkanzija u l-ħtiġiet ġenwini tat-trasport minn banda għall-oħra tar-reġjun ta' l-Alpi. (8) Jista’ jirriżulta li jkun meħtieġ li l-allokazzjoni tal-permessi tiġi riveduta fuq il-bażi ta' movimenti ġenwini tat-traffiku, waqt li jiqiesu artikoli relevanti fil-metodu mfisser fl-Anness III. Waqt li tkun tagħmel din ir-reviżjoni l-Kummissjoni għandha tkun mgħejjuna minn Kumitat. (9) Il-miżuri meħtieġa għall-implimentazzjoni ta' dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni konferiti fuq il-Kummissjoni [4]. ADOTTATAW DAN IR-REGOLAMENT: Artikolu 1 Dan ir-Regolament jistabbilixxi r-regoli għat-tqassim tal-permessi allokati lill-Komunità mill-Isvizzera biex jipperemettu l-vetturi li jġorru tagħbijiet tqal sa 34 tunnellata metrika biex jivvjaġġaw fit-territorju tagħha mill-1 ta' Jannar 2001 u biex jiftħu l-kwoti, mill-istess data, għall-vetturi li l-piż attwali tagħhom meta mgħobbija jkun ta' aktar minn 34 tunnellata metrika iżda mhux aktar minn 40 tunnellata metrika u meta jkunu vojti u fil-każ ta' vetturi li jgħabbu tagħbijiet ħfief u biex jintroduċu l-RPLP (imposti għat-traffiku dens) fuq is-sistema stradali Svizzera. Artikolu 2 Għall-finijiet ta' dan ir-Regolament: 1. permess għal "tagħbija sħiħa" tfisser il-permess biex isir traversar tat-territorju Svizzeru mill-vetturi tal-merkanzija li l-piż attwali tagħhom meta mgħobbija ikun ta' aktar minn 34 tunnellata metrika iżda mhux aktar minn 40 tunnellata metrika; 2. permess għall-"vojt" ifisser permess biex isir traversar tat-territorju Svizzeru mogħti lill-vetturi tal-merkanzija li jkunu vojta jew li jkunu jġorru oġġetti ħfief. Artikolu 3 1. Il-Kummissjoni għandha talloka l-permessi skond il-paragrafi 2, 3 u 4. 2. Il-permessi għal "tagħbija sħiħa" għandhom jitqassmu skond l-Anness I. 3. Il-permessi għall-"vojt" għandhom jitqassmu skond l-Anness II. 4. Il-permessi għal kull sena għandhom jitqassmu qabel il-15 ta' Awissu tas-sena ta' qabel. Artikolu 4 L-Istati Membri għandhom iqassmu l-permessi fost l-impriżi stabbiliti fit-territorju tagħhom skond kriterji oġġettivi u mhux diskriminatorji. Artikolu 5 Qabel il-15 ta' Settembru ta' kull sena, l-Istati Membri għandhom jittrasferixxu lill-Kummissjoni dawk il-permessi li ma jkunux ġew allokati lill-impriżi. B'konformità mal-proċedura stabbilita fl-Artikolu 7, il-Kummissjoni għandha talloka dawk il-permessi lil-Istat jew Stati Membri b'tali mod li tiżgura l-aħjar mod fl-użu tagħhom. Artikolu 6 Meta l-Kummissjoni tagħmel il-proposta tagħha għall-aġġustament, din għandha tieħu bħala bażi il-movimenti attwali tat-traffiku matul l-2001, waqt li tara li jitiqesu b'mod indaqs il-kriterji li għandhom x'jaqsmu ma’ l-operazzjonijiet ta' traffiku bilaterali u l-operazzjoniiet ta' transitu ta' traffiku. Jekk il-kalkolu mill-ġdid jirriżulta f'allokazzjoni lil xi Stat Membru li tkun sostanzjalment differenti minn dik stabbilita fl-Annessi I u II, l-emendi kollha li jkunu meħtieġa biex jiġu adattati l-Annessi I u II għandhom jiġu adottati skond il-proċedura stabbilita fl-Artikolu 7. Artikolu 7 1. Il-Kummissjoni għandha tkun megħjuna minn kumitat. 2. Meta ssir riferenza għal dan l-Artikolu, għandhom jgħoddu l-Artikoli 5 u 7 tad-Deċiżjoni 1999/468/KE, waqt li jitqiesu d-disposizzjoinijiet ta' l-Artikolu 8 tagħha. Il-perjodu stabbilit fl-Artikolu 5(6) tad-Deċiżjoni1999/458/KE għandu jkun ta' tliet xhur. 3. Il-Kumitat għandu jadotta r-regoli tal-proċedura tiegħu. Artikolu 8 Dan ir-Regolament għandu jibda jseħħ fil-jum li jiġi ppubblikat fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, fit-18 ta' Diċembru 2000. Għall-Parlament Ewropew Il-President N. Fontaine Għall-Kunsill Il-President D. Voynet [1] ĠU C 114, tas-27.4.1999, p.4 u ĠU C 248 E, tad-29.8.2000, p.108. [2] ĠU C 329, tas-17.11.1999, p.1. [3] L-Opinjoni tal-Parlament Ewropew tal-15 ta' Diċembru 1999 (ĠU C 296, tat-18.10.2000), il-Pożizzjoni Komuni tal-Kunsill tat-8 ta' Diċembru 2000 (għadha ma ġietx ippubblikata fil-Ġurnal Uffiċjali) u d-Deċiżjoni tal-Parlament Ewropew ta' l-14 ta' Diċembru 2000 (għadha ma ġietx ippubblikata fil-Ġurnal Uffiċjali). [4] ĠU C 184, tas-17.7.1999, p.23. -------------------------------------------------- L-ANNESS I L-iskala biex jiġu allokati l-permessi għal "tagħbija sħiħa" Il-Kummissjoni għandha talloka permessi għal "tagħbija sħiħa" lill-Istati Membri skond din l-iskala: Stat Membru | % | Il-Belġju | 6,9 | Id-Danimarka | 1,4 | Il-Ġermanja | 25 | Il-Greċja | 0,9 | L-Ispanja | 2 | Franza | 15 | L-Irlanda | 0,85 | L-Italja | 24 | Il-Lussemburgu | 1,45 | L-Olanda | 8,9 | L-Awstrija | 8 | Il-Portugall | 0,7 | Il-Finlandja | 0,8 | L-Isvezja | 0,75 | Ir-Renju Unit | 3,35 | Total | 100 % | L-għadd totali ta' permessi li għandu jiġi allokat għandu jammonta għal 300000 għall-2001 u l-2002 u 400000 għall-2003 u l-2004. -------------------------------------------------- L-ANNESS II L-iskala biex jiġu allokati permessi għall-"vojt" Il-Kummissjoni għandha talloka permessi għall- "vojt" lill-Istati Membri skond din l-iskala: L-għadd ta' permessi għall-"Vojt" li jkunu disponnibbli ta' kull sena. Stat Membru | 2001-2004 | Il-Belġju | 14067 | Id-Danimarka | 1310 | Il-Ġermanja | 50612 | Il-Greċja | 5285 | L-Ispanja | 1500 | Franza | 16126 | L-Irlanda | 220 | L-Italja | 93012 | Il-Lussemburgu | 3130 | L-Olanda | 21517 | L-Awstrija | 2183 | Il-Portugall | 192 | Il-Finlandja | 867 | L-Isvezja | 381 | Ir-Renju Unit | 9598 | Total | 220000 | -------------------------------------------------- L-ANNESS III Il-metodoloġija biex wieħed jiddeċiedi l-allokazzjoni tal-permessi L-allokazzjoni tal-permessi deċiża fl-Annessi I u II issir fuq il-bażi ta’ din il-metodoloġija li ġejja: Il-permessi b’tagħbija sħiħa Għall-bidu, kull Stat Membru jirċievi 1500 permess. Minn hemm ’il quddiem, il-permessi li jifdal jiġu allokati f’partijiet ugwali fuq il-bażi tal-kriterji li għandhom x’jaqsmu ma’ operazzjoniiet bilaterali tat-traffiku u ma’ operazzjoni ta’ transitu ta’ traffiku. Dan ir-riżultat jiġi kemmxejn aġġustat biex jieħu in konsiderazzjoni s-sitwazzjoni ġeografika speċifika ta’ ċerti Stati Membri. It-traffiku bilaterali L-allokazzjoni ssir fuq il-bażi ta’ l-ishma ta’ kull Stat Membru fit-trasport bilaterali lejn u mill-Isvizzera. It-traffiku li jkun fi transitu L-allokazzjoni għandha ssir fuq il-bażi ta’ l-ishma tal-vetturi li jġorru tagħbijiet tqal u li jkunu reġistrati fl-Istat Membru konċernat fl-għadd totali ta’ kilometri dirottati fit-toroq trans-Alpini nord-sud u sud-nord bħala riżultat tar-restrizzjonijiet kurrenti dwar il-piż fl-Isvizzera. Il-kilometraġġ dirottat għandu jiġi kkalkolat bħala d-differenza bejn id-distanza attwali tal-vjaġġi trans-Alpini u l-iqsar distanza minn ġewwa l-Isvizzera. Il-kilometraġġ minn ġewwa l-Isvizzera għanduu jiġi aġġustat biż-żieda ta’ 60 kilometru biex jikkompensa għad-dewmien fuq il-konfini u l-kondizzjonijiet tat-traffiku fit-toroq. Fil-każ ta’ dawk l-Istati Membri fejn il-metodu tal-kalkolu fuq imsemmi jwassal għal ammont li jkun anqas minn 200, l-allokazzjoni tiġi stabbilita f`livell ta’ 200 permess. Il-permessi tal-"vojt" Il-permessi tal-"vojt" jiġu allokati fuq il-bażi ta’ l-ishma tal-vetturi reġistrati fl-Istati Membri fit-transitu ta’ traffiku minn ġewwa l-Isvizzera ta’ vetturi li l-piż tagħhom meta mgħobbija jkun ta’ bejn 7,5 u 28 tunnellata metrika. --------------------------------------------------